Havi (yritys)

Havi on Imatralla toimiva kynttilöitä ja kertakäyttöisiä kattaustuotteita valmistava yritys, jolla on Riihimäellä toimiva kynttilöitä valmistava tehdas. Sen tuotemerkit ovat Havi ja Tuikku. Historia Havin kynttilätehtaan historia sai alkunsa kauppias Anton Alfthanin vuonna 1829 Karjalan kannaksella sijainneessa Johanneksen pitäjässä aloittamasta kynttilätuotannosta. Kirjolan kartanoon perustettua kynttilätehdasta voidaan pitää myös Suomen ensimmäisenä kemianteollisuudenlaitoksena. Vuonna 1849 Alftan siirsi tuotantolaitoksensa Viipuriin Havin kaupunginosaan, josta se myöhemmin sai nykyisin tunnetun nimensä. Konkurssiin ajautuneen tehtaan uudeksi omistajaksi tuli vuonna 1866 viipurilainen kauppahuone Hackman & Co, joka jatkoi Alftanin kynttilätehtaan toimintaa nimellä Havi Osakeyhtiö. Kauppaan kuuluivat myös Alftanin Viipuriin perustamat saippuatehdas sekä olutpanimo. 1900-luvun alussa Havi laajensi tuotantoaan teknokemiaan ja kosmetiikkaan. Havin tehdas tuotti 1930-luvulla kynttilöiden lisäksi erilaisia saippuoita ja puhdistusaineita, glyseriiniä sekä luuliimaa ja luujauhoa. Noin 200 ihmistä työllistänyt tehdas toimi Viipurissa talvisodan syttymiseen vuoteen 1939 saakka, jonka jälkeen tuotanto siirrettiin Riihimäelle lukuun ottamatta luuliiman ja -jauhon valmistuskoneita, minkä myötä nämä tuotteet putosivat pois valikoimasta. Riihimäellä oli jo entuudestaan Havin tytäryhtiö Oy Teka Ab, joka valmisti teknokemian tuotteita. Uusi tuotantolaitos valmistui Riihimäelle 1970-luvulla ja vuonna 1977 yhtiö luopui teknokemiastaan myymällä sen saksalaiselle Henkelille.lähde? Kynttilätehdas puolestaan siirtyi ruotsalaisen Dunin omistukseen 1996 ja edelleen imatralaiselle Suomen Kerta -yhtiölle vuonna 2004. Vuonna 2019 Suomen Kerta vaihtoi nimekseen Havi. 2010-luvun lopulla yritys oli tappiollinen, mutta Linda Schlobohmin johdolla se nousi voitolliseksi. Koronapandemia lisäsi kynttilöiden kysyntää. Katso myös Viertolan saippuatehdas Lähteet Havin kotisivut Viitteet Aiheesta muualla Suomen Kerta Oy:n kotisivut (Arkistoitu – Internet Archive) Pörssitieto: Havin Oy. Havin Osakeyhtiö 100-vuotias, Aamulehti, 01.12.1929, nro 329, s. 11, Kansalliskirjaston digitaaliset aineistot Elsa von Born : Saippuan menekki sivistyksen mittana, Suomen Kuvalehti, 01.01.1934, nro 1, s. 34, Kansalliskirjaston digitaaliset aineistot